ΓΡΑΠΤΗ ΕΡΩΤΗΣΗ E-0027/98 υποβολή: Christoph Konrad (PPE) προς την Επιτροπή (29 Iανουαρίου 1998)

Θέμα: Σχέδια ανθρωπιστικής βοήθειας της ΕΕ στο Αφγανιστάν

1. Προωθούνται σήμερα από την Ευρωπαϊκή Ένωση σχέδια ανθρωπιστικής βοήθειας στο Αφγανιστάν;

2. Εάν ναι, ποια είναι τα συγκεκριμένα σχέδια που χρηματοδοτούνται εκεί στον τομέα της ιατρικής ανθρωπιστικής βοήθειας προς τα παιδιά;

3. Συνεργάζεται η Επιτροπή στο αναπτυξιακό της έργο στον τομέα της ανθρωπιστικής βοήθειας με οργανώσεις προσφοράς βοήθειας και ΜΚΟ;

4. Εάν ναι, πώς διαμορφώνεται συγκεκριμένα η συνεργασία επί τόπου, επίσης και από χρηματοδοτικής πλευράς;

5, Ποιες είναι οι προϋποθέσεις που πρέπει να πληρούν οι φορείς ανθρωπιστικής βοήθειας σε εθνικό επίπεδο, προκειμένου να μπορούν να απολαμβάνουν των ενισχύσεων της ΕΕ;

Απάντηση της κας Bonino εξ ονόματος της Επιτροπής (17 Μαρτίου 1998)

Η Επιτροπή δέσμευσε, κατά την περίοδο 1996/1997, 124 εκατ. ECU για ανθρωπιστική βοήθεια στο Αφγανιστάν. Πρόσφατα ενέκρινε πρόγραμμα 17 εκατ. ECU για ανθρωπιστική βοήθεια για τα θύματα των συνεχιζόμενων συγκρούσεων στη χώρα αυτή. Η Επιτροπή ανακοίνωσε επίσης την έγκριση της έκτακτης βοήθειας για τα θύματα του σεισμού που έπληξε την επαρχία Takhar στις 4 Φεβρουαρίου 1998.

Η βοήθεια της Επιτροπής στο Αφγανιστάν εφαρμόζεται από ευρωπαϊκούς και αφγανούς μη κυβερνητικούς οργανισμούς (ΜΚΟ), τον Ερυθρό Σταυρό και υπηρεσίες των Ηνωμένων Εθνών. Οι στόχοι των ανθρωπιστικών ενεργειών είναι η εξασφάλιση των βασικών ιατρικών υπηρεσιών σε πολλές περιοχές της χώρας, η ενίσχυση δικτύων κοινωνικής ασφάλειας, η βοήθεια της ανθρωπιστικής προσπάθειας ναρκαλιείας και η αποκατάσταση της κατεστραμμένης υλικής υποδομής. Δίνεται, προτεραιότητα στην αντιμετώπιση των αναγκών των γυναικών και των παιδιών.

Ορισμένες από τις ανθρωπιστικές ενέργειες έχουν ιδιαίτερο στόχο να μειώσουν τη μητρική νοσηρότητα και την παιδική θνησιμότητα. Η Κοινότητα χρηματοδοτεί προγράμματα για εντατική διατροφή σοβαρά υποσιτισμένων παιδιών, για βοήθεια σε υγειονομικά κέντρα για τη μητέρα και το παιδί και για ενίσχυση χειρουργικών δραστηριοτήτων στον παιδιατρικό, γυναικολογικό και μαιευτικό τομέα σε διάφορα νοσοκομεία στην Καμπούλ.

Οι ανθρωπιστικοί οργανισμοί πρέπει, βάσει του κανονισμού του Συμβουλίου (ΕΚ) αριθ. 1257/96 της 20ης Ιουνίου 1996 για την ανθρωπιστική βοήθεια ((ΕΕ L 163 της 2.7.1996. )), να είναι μη κερδοσκοπικοί αυτόνομοι οργανισμοί σε ένα κράτος μέλος βάσει της νομοθεσίας που ισχύει σ'αυτό το κράτος μέλος και να έχουν τα κεντρικά γραφεία τους σε ένα κράτος μέλος της Κοινότητας ή στις τρίτες χώρες που λαμβάνουν την κοινοτική βοήθεια.

Λαμβάνονταιεπίσης υπόψη οι ικανότητες διοικητικής και οικονομικής διαχείρισης, η τεχνική ικανότητα και η ικανότητα εφοδιασμού σε σχέση με τη σχεδιαζόμενη ενέργεια, η πείρα στον τομέα της ανθρωπιστικής βοήθειας, τα αποτελέσματα προηγούμενων ενεργειών που διεξάχθηκαν από τον εν λόγω οργανισμό και, εφόσον χρειάζεται, η προηγούμενη εμπειρία στην τρίτη χώρα που καλύπτεται από την σχετική ανθρωπιστική ενέργεια.

Οσον αφορά τη χρηματοδότηση, ο ΜΚΟ που επιλέγεται, για χρηματοδότηση υπογράφει μια σύμβαση για την εφαρμογή συγκεκριμένου προγράμματος και συγκεκριμένης ενέργειας σύμφωνα με τις διατάξεις της σύμβασης-πλαισίου εταιρικής σχέσης για ανθρωπιστική βοήθεια που εγκρίθηκε από την Επιτροπή τον Μάϊο του 1993. Αυτή η σύμβαση-πλαίσιο καθιερώνει τους γενικούς και ειδικούς όρους χρηματοδότησης που εφαρμόζονται στα ανθρωπιστικά προγράμματα που χρηματοδοτούνται από την Κοινότητα.